Милли халыҡ хужалығы эшмәкәрлеге һөҙөмтәләре менән үҙ-ара алмашыуҙы тәьмин итеүсе сара булараҡ валюта һәм уның тиражы валюта мөнәсәбәттәре тип аталған социаль мөнәсәбәттәр системаһын барлыҡҡа килтерә. Валюта мөнәсәбәттәренең айырым элементтары Боронғо Грецияла һәм Боронғо Римда — вексель һәм алмашыныу эше рәүешендә барлыҡҡа килгән. Киләһе быуаттарҙа Лионда, Антверпенда һәм Көнбайыш Европаның башҡа сауҙа үҙәктәрендә урта быуат «вексель йәрминкәләре» барлыҡҡа килә, унда алмашыу векселдәре буйынса иҫәп-хисап яйға һалына. Етештереү көстәре һәм производство мөнәсәбәттәре үҫешкән, халыҡ-ара хеҙмәт бүленеше тәрәнәйгән, донъя баҙары барлыҡҡа килгән, донъя иҡтисади бәйләнештәре тәрәнәйгән һәм киңәйгән һайын, валюта мөнәсәбәттәре үҫешә.